## La Generalitat amplia a 49 comissions falleres més l’ajuda per a l’organització d’activitats culturals i socials

*** Les comissions falleres dels municipis afectats per la riuada del 29 d’octubre reben ajudes econòmiques per a l’organització de les seues activitats
* Fins hui s’han atorgat ajudes econòmiques a 254 comissions falleres per un import de 2.756.162,63 euros**

La Generalitat ha ampliat les ajudes per a l’organització d’activitats culturals i socials a 49 comissions falleres més situades en municipis afectats pel temporal de vent i pluja del 29 d’octubre de 2024.

El Consell va aprovar el passat 25 de febrer un decret que regulava el procediment de concessió d’ajudes a les comissions falleres dotat amb 5 milions d’euros per a finançar l’organització d’activitats culturals i socials no lucratives vinculades a les festes de Falles de 2025.

A les 392 comissions reconegudes en el decret se’n sumen ara 45, que es van ometre inicialment, més tres associacions que es van reconéixer en posteriors resolucions, amb la qual cosa que un total de 440 comissions falleres s’han beneficiat d’esta ajuda directa, i de caràcter excepcional, que es justifica per l’interés del Consell a col·laborar en les activitats que desenrotllen les comissions falleres i per la reactivació econòmica que produïxen en l’entorn del barri on se situen.

Fins al moment la Generalitat ha abonat 2.756.162,63 euros a 254 comissions falleres.

Cada comissió fallera pot percebre fins a 12.000 euros per les activitats organitzades entre l’1 i el 19 de març de 2025. Per a fer-ho, han de justificar que les activitats són gratuïtes per als espectadors i que s’inclouen dins dels supòsits subvencionables: lloguer, muntatge i desmuntatge de carpes; espectacles pirotècnics; activitats infantils; espectacles musicals; bandes de música i adorns florals, així com gastos en restauració amb productes tradicionals d’estes festes.

Així mateix, també s’han estimat subvencionables els gastos en adquisició de xocolate i bunyols, ingredients per a elaboració de paelles, begudes per a refrigeris i postres típiques valencianes, tenint en compte que es poden justificar com a gastos de restauració el 30 % de l’import concedit, i que queden excloses en tot cas les begudes alcohòliques.

Les comissions falleres pertanyen als municipis següents: Alaquàs, Albal, Albalat de la Ribera, Alberic, Alborache, Alcàsser, Aldaia, Alfafar, Alfarb, Algemesí, Alginet, Almussafes, Alzira, Benaguasil, Benetússer, Benicull de Xúquer, Benifaió, Benimodo, Beniparrell, Bétera, Bugarra, Buñol, Carcaixent, Carlet, Casinos, Castelló, Catadau, Catarroja, Cheste, Chiva, Corbera, Cullera, Favara, Fortaleny, Gestalgar, Godelleta, Guadassuar, l’Alcúdia, l’Énova, la Pobla Llarga, Loriguilla, Llíria, Llombai, Macastre, Manises, Massalavés, Massanassa, Millares, Mislata, Montroi, Montserrat, Paiporta, Paterna, Pedralba, Picanya, Picassent, Polinyà del Xúquer, Quart de Poblet, Rafelguaraf, Real, Requena, Riba-roja de Túria, Riola, Sedaví, Silla, Sollana, Sueca, Tavernes de la Valldigna, Torrent, Tuéjar, Turís, Utiel, Vilamarxant, Xeraco, Xirivella, Yátova i les pedanies del sud de València afectades per la dana.

Fecha: 10/04/2025